b'\n_START_ARTICLE_\nRita Aleknait\xc4\x97-Bieliauskien\xc4\x97\n_START_PARAGRAPH_\nRita Aleknait\xc4\x97-Bieliauskien\xc4\x97 (g. 1945 m. vasario 20 d., Panev\xc4\x97\xc5\xbeyje) \xe2\x80\x93 lietuvi\xc5\xb3 pianist\xc4\x97, muzikos kritik\xc4\x97, mokslinink\xc4\x97 ir pedagog\xc4\x97, profesor\xc4\x97._NEWLINE_T\xc4\x97vas Jonas Alekna (1917\xe2\x80\x931964) Panev\xc4\x97\xc5\xbeio teatro pirmosios kartos aktorius, re\xc5\xbeisierius. Mama Irena Fridmanait\xc4\x97-Aleknien\xc4\x97 (1915\xe2\x80\x932001) farmacinink\xc4\x97._NEWLINE_Vyras Vladas Bieliauskas \xe2\x80\x93 klarnetistas, ilgametis Nacionalinio simfoninio orkestro artistas._NEWLINE_S\xc5\xabnus Vykintas Baltakas (Bieliauskas, 1972 m.), kompozitorius, dirigentas (Belgijoje). Dukra Rita Balta, muzik\xc4\x97, daininink\xc4\x97 (Vokietijoje), s\xc5\xabnus Darius (Lietuvoje). Penki vaikai\xc4\x8diai.\n_START_SECTION_\nBiografija\n_START_PARAGRAPH_\nBaig\xc4\x97 Speciali\xc4\x85j\xc4\x85 vidurin\xc4\x99 meno mokykl\xc4\x85 (dabar M. K. \xc4\x8ciurlionio men\xc5\xb3 mokykla), fortepijono klas\xc4\x99 pas Olg\xc4\x85 \xc5\xa0teinberg. 1967 baig\xc4\x97 jos klas\xc4\x99 Lietuvos konservatorijoje (dabar Lietuvos muzikos ir teatro akademija), 1973\xe2\x80\x931977 m. \xe2\x80\x93 Lietuvos moksl\xc5\xb3 akademijos aspirant\xc4\x97. Humanitarini\xc5\xb3 moksl\xc5\xb3 daktar\xc4\x97 (1990 m.), socialini\xc5\xb3 moksl\xc5\xb3 docent\xc4\x97, edukologijos profesor\xc4\x97 (2008 m.)._NEWLINE_Nuo 1964 m. koncertmeister\xc4\x97 Lietuvos konservatorijoje, Lietuvos radijo ir televizijos Lengvosios muzikos orkestre. Grojo fortepijono partij\xc4\x85 \xc4\xafvairiuose orkestruose (Nacionaliniame, Lietuvos kameriniame, Kijevo balete ant ledo, Arm\xc4\x97nijos, Gruzijos orkestruose. Vaidino Akademinio dramos teatro spektakliuose (\xe2\x80\x9eVar\xc5\xa1uvos melodija\xe2\x80\x9c ir kt.).Lietuvos filharmonijoje \xc4\xafk\xc5\xabr\xc4\x97 ir vadovavo Muzikos vaikams ir jaunimui skyri\xc5\xb3. Parengtos reik\xc5\xa1mingos Lietuvos jaunimui edukacin\xc4\x97s programos, radijo, televizijos laidos. Ved\xc4\x97 muzikin\xc4\xaf \xc5\xbeurnal\xc4\x85 \xe2\x80\x9eTonika\xe2\x80\x9c ir kitas laidas. Suk\xc5\xabr\xc4\x97 serij\xc4\x85 video film\xc5\xb3 apie reik\xc5\xa1ming\xc4\x85 Lietuvos Seimo darb\xc4\x85 (\xe2\x80\x9eSeimo kronikos\xe2\x80\x9c)._NEWLINE_Para\xc5\xa1\xc4\x97 monografijas: apie D. Trink\xc5\xabn\xc4\x85, daininink\xc4\x85 Leon\xc4\x85 Baltr\xc5\xb3, Jon\xc4\x85 Urb\xc4\x85 (Smuikavimo mokymo Lietuvoje istorija), Vytaut\xc4\x85 Lauru\xc5\xa1\xc4\x85, Jon\xc4\x85 Joc\xc4\xaf, Vygand\xc4\x85 Telksn\xc4\xaf, Iren\xc4\x85 Lauru\xc5\xa1ien\xc4\x99, Panev\xc4\x97\xc5\xbeio dramos teatro ir aktori\xc5\xb3, re\xc5\xbeisieri\xc5\xb3 Jon\xc4\x85 Alekn\xc4\x85, mokslo studij\xc4\x85 apie dr. Broni\xc5\xb3 Ka\xc4\x8dk\xc5\xb3, Lietuvos filharmonijos istorijos apybrai\xc5\xbeas, apie muzik\xc4\x85 vaikams \xe2\x80\x9eGeresnis pasaulis visiems\xe2\x80\x9c, \xe2\x80\x9eSkaidra eina \xc4\xaf oper\xc4\x85\xe2\x80\x9c ir kt.. Publikuoja mokslinius straipsnius. Periodikoje nuo 1964 m. publikuoja straipsnius muzikos, kult\xc5\xabros temomis. Moksliniai straipsniai publikuojami Lietuvos ir u\xc5\xbesienio mokslo straipsni\xc5\xb3 rinkiniuose._NEWLINE_Kult\xc5\xabrolog\xc4\x97 moksl\xc5\xb3 daktar\xc4\x97, habilitacijos proced\xc5\xabra, Mykolo Romerio universiteto profesor\xc4\x97.'